Bani pentru persoanele care nu au beneficiat de bilete de tratament. Sumele au fost aprobate
- Maria Dima
- 22 martie 2024, 15:36
Persoanele în drept, care nu au beneficiat de bilete de tratament în perioada 2022-2023, vor fi compensate cu bani. Consiliul de Administrație al Casei Naționale de Asigurări Sociale (CNAS) din Republica Moldova a aprobat cuantumurile compensațiilor bănești în locul biletelor de tratament sanatorial, destinate unor categorii de persoane, conform prevederilor cadrului normativ.
Prin urmare, pentru persoanele cu dizabilități de pe urma războiului, care nu au beneficiat de biletele de tratament sanatorial gratuit în perioada 2022-2023, s-a stabilit compensația bănească în mărime de 9.719 lei.
Pentru persoanele care au avut de suferit de pe urma catastrofei de la Cernobîl şi colaboratorilor subdiviziunilor de risc deosebit, care s-au îmbolnăvit de boală actinică sau au devenit persoane cu dizabilități, în cazul în care nu va exista posibilitatea acordării de bilete de tratament sau există contraindicații medicale, se va acorda compensația bănească în mărime de 1.0902 lei.
Bilete de tratament sau bani
Pentru copiii cetățenilor care au avut de suferit de pe urma catastrofei de la Cernobîl, în cazul în care nu va exista posibilitatea acordării de bilete de tratament sau există contraindicații medicale, se va acorda compensația bănească în mărime de:
10.902 lei - pentru cei cu vârsta de la 14 până la 18 ani;
8.882 lei - pentru cei cu vârstă de la 7 până la 14 ani,
6.145 lei - pentru cei cu vârstă de la 4 până la 7 ani.
Consiliul de Administrație al CNAS este format din 12 persoane (președintele și 11 membri) și include reprezentanți ai Guvernului, Patronatului, Sindicatelor și ai organizațiilor de pensionari și veterani.
S-a făcut plata pentru indemnizațiile de maternitate
CNAS a mai anunțat că, pe 21 martie, a fost finanțată plata pentru indemnizațiile de maternitate și pentru indemnizațiile de incapacitate temporară de muncă, în valoare totală de 36,4 milioane lei.
Pentru a ridica banii, beneficiarii urmează să se adreseze la orice oficiu poştal din ţară sau la instituţia bancară unde sunt deserviţi doar după procesarea plăților de către prestatorii de servicii de plată în cadrul serviciului guvernamental de plăţi.